Monika Potokárová

Monika Potokárová (* 30. jún 1992, Prešov – † 25. november 2019, Bratislava) bola slovenská herečka, členka súboru SND.

 Životopis 
Monika Potokárová sa narodila 30. júna 1992 v Prešove. Vyštudovala herectvo na Konzervatóriu v Bratislave, následne navštevovala ročník pantomímy na pražskej Hudobnej a tanečnej fakulte Akadémie múzických umení (HAMU). Absolvovala odbor herectvo na Vysokej škole múzických umení v Bratislave.

Počas svojej krátkej, ale bohatej kariéry na divadelných doskách stvárnila tri desiatky divadelných postáv. Debutovala v roku 2012 v nevšednom divadelnom spracovaní balád P. O. Hviezdoslava Ó sláva hviezd ó sláva v divadle Colorato. V hre, ktorá mala 40 repríz, stvárnila postavy Anče a susedy. V roku 2013 ako študentka debutovala v Činohre SND v predstavení Večer rockovej poézie. Stálou členkou súboru Činohry SND sa stala v októbri 2016, kde sa ihneď stala jednou z najobsadzovanejších herečiek. V čase úmrtia stvárňovala v SND postavy v 12 divadelných inscenáciách, vrátane hier Kabaret normalizácia alebo Modlitba za Martu, Mercedes Benz, Rivers of Babylon, Hedda Gablerová, Rodáci, Cudzô, Ruské denníky, Vedľajšie účinky, Fyzici, Zo života ľudstva či Zmierenie alebo Dobrodružstvo pri obžinkoch. Popri stálom angažmáne v Činohre SND účinkovala aj v ďalších divadlách: v divadle Andreja Bagara, v Divadle Ludus, v Mestskom divadle P.O.Hviezdoslava, v Štúdiu 12, v Divadle Aréna a v ďalších. V roku 2017 tiež účinkovala na Letných Shakespearovských slávnostiach v hre Komédia omylov. Poslednú divadelnú premiéru absolvovala v Divadle Aréna 25. októbra 2019 v komornej komickej dráme Eugena Ionesca Lekcia, kde hrala spolu so svojím manželom Robertom Rothom.

Popri divadelnej činnosti si Potokárová zahrala vo filmoch Divoká karta, Únos a Špina a objavila sa i v niekoľkých televíznych seriáloch: Panelák, Mesto tieňov, Rodinné prípady, Dr. Ema a Atletiko Cvernofka. Taktiež bola dabingovou herečkou, nahovorila a naspievala napríklad hlavnú hrdinku v animovanom filme Vaiana (Moana).

25. novembra 2019 vo veku 27 rokov spáchala samovraždu.

 Osobný život 
V apríli 2019 sa vydala za slovenského herca Roberta Rotha.

 Úmrtie 
Potokárovú našli 25. novembra 2019 v doobedňajších hodinách bez známok života v byte na Kolárskej ulici v Bratislave. Privolaný lekár už len konštatoval úmrtie. Príčinu smrti naisto určí až súdny znalec, podľa medializovaných informácií má ísť o samovraždu.

 Ocenenia 
 2017: Prémia Literárneho fondu – za postavu Moniky v inscenácii hry Zo života ľudstva
 2018: Cena DOSKY – za mimoriadny počin v oblasti činoherného divadla za spevácky výkon v inscenácii Kabaret normalizácia alebo Modlitba za Martu
 2018: Výročná cena Literárneho fondu – za postavu They v inscenácii hry Hedda Gablerová, s prihliadnutím k postave Antigony v rovnomennej inscenácii a postave Nataše Rostovej v inscenácii dramatizácie románu Vojna a mier

 Filmografia 
 Rok Dielo Rola Poznámky 2013 Bojko študentský film 2015 Lokal filmis ? spev 2016 Divoká karta ? 2017 Špina Aďa 2017 Únos Aďa Údaje prevzaté zo záznamov internetových databáz ČSFd, ČFN, FDb, IMDb a SFd.

 Referencie 

 Externé odkazy 



Kategória:Slovenské divadelné herečky
Kategória:Slovenské filmové herečky
Kategória:Slovenské televízne herečky
Kategória:Členovia Činohry Slovenského národného divadla
Kategória:Absolventi Vysokej školy múzických umení
Kategória:Obete samovrážd
Kategória:Osobnosti z Prešova